हमारी अब तक की सबसे लंबी आवरणकथा में एफ पी के संपादक प्रमोद रंजन ने तथ्यों और विश्लेषण के आधार पर जेएनयू की छात्र राजनीति व बौद्धिक संस्कृति में बहुजन पहचान और विमर्श के हाशिए से केंद्र में आने की अंतर्कथा प्रस्तुत की है। इस प्रक्रिया में हिंदू बहुजन विद्यार्थियों का जो ”अब्राह्मणीकरण हो रहा है, उसे संघ अपने लिए एक बड़े खतरे के रूप में देखता है। फुले-आंबेडकर-पेरियर की विचारधारा व जेएनयू में प्रभावशाली मार्क्स-लेनिन-माओ के विचारों के संगम ने संघ और उसकी विद्यार्थी शाखा अखिल भारतीय विद्यार्थी परिषद (एबीवीपी) को और उद्विग्न कर दिया है। यह संयोग मात्र नहीं है कि अक्टूबर 2014 में महिषासुर मुद्दे पर एफ पी और मुझ पर हमले और जेएनयू छात्रसंघ के अध्यक्ष व डेमोक्रेटिक स्टूडेंट्स यूनियन (डीएसयू) पर हालिया हमले का तानाबाना एबीवीपी द्वारा जेएनयू में बुना गया था। रोहित वेमूला की आत्महत्या के पीछे भी एबीवीपी के कार्यकर्ता द्वारा उनके विरूद्ध की गई एक झूठी शिकायत थी। ऐसी स्थिति में, एबीवीपी को कटघरे में होना था। परंतु मोदी-राजनाथ राज में इसका ठीक उलट हो रहा है।